钦定古今图书集成/明伦汇编/宫闱典/第071卷 > 《谢立为皇太子表》简文帝
## 钦定古今图书集成/明伦汇编/宫闱典/第071卷 > 《谢立为皇太子表》简文帝

伏见诏书，以臣为皇太子，有命自天，实惊物听，鸿名
盛典，爰萃庸薄。势举千钧，方玆未重，高抟九万，比此
非遥。臣本凡质，宾实无取，特以毓庆云霄，凭晖璿极，
鸣玉内侍，指麾外藩，犹惧不任，尚疑废职。况复监抚
守从，道著前经，恭敬温文，义彰昔记。震维礼绝，离景
事尊，养德北宫，赞业东序，魏平非拟，汉庄靡继。臣牧
拙樊汉，始获言归。遂以下才，属当上嗣，事异定陶之
举，有类胶东之册。将何以著三善之德，延四皓之游；
屈叔誉之辞，绎卞兰之颂。